Diskusie o tom, kto sa stane prvým súperom Karlosa Vémolu po zisku majstrovského titulu v Oktagone, sú na konci. Terminátor sa v roku 2021 v úvodnej obhajobe opasku stretne so slovenským fighterom Milanom Ďatelinkom.
Súperom Karlosa Vémolu bude, aj napriek častým a podrobným diskusiám, slovenský bojovník Milan Ďatelinka. Fighter s prezývkou Mr.Comeback koncom minulého kalendárneho roka na podujatí OKTAGON 20 zdolal českého súpera Davida Hošeka a otvorene si vypýtal šancu na zisk majstrovského opasku. Tú teraz bude mať.
Aj keď o súboj s Vémolom stáli, a pravdepodobne stále stoja, aj bojovníci ako Samuel Krištofič či Viktor Pešta, príležitosť dostáva Ďatelinka, ktorý si to predovšetkým po športovej stránke dozaista zaslúži. Sám Karlos povedal, že jeho súperom by mal byť práve Ďatel. Teraz sa tento match-up stáva skutočnosťou a prestížne československé meranie síl uvidíme už počas turnaja OKTAGON 22, ktorý sa uskutoční 27.3.2021.
Času je menej ako by sa mohlo zdať. K súboju sa vyjadrili aj tí najpovolanejší. "Milanovi fandím, je to mladý chalan, nečudujem sa mu, že chce so mnou bojovať. Keď som bol mladý, tiež som to chcel. Myslím si ale, že je chyba, že ide proti mne už teraz. Nikdy proti sebe nemal skutočného bojovníka, je to chyba jeho manažmentu. To mu nemôže stačiť, zápas bude v mojej réžii a bude sa čakať len na to, aby som urobil chybu. Chcem sa dostať späť k zápasu s Attilom, " povedal počas rozhovoru v štúdiu na OKTAGON 20 Karlos Vémola.
Svoj názor pridal aj Milan Ďatelinka: "Už pred zápasom s Hošekom som avizoval to, že by som chcel titulový zápas. Po tom, keď som ho porazil som si povedal, že teraz alebo nikdy. S Karlosom sa nemienim váľať po zemi, v tom je fenomenálny. Máme taktiku a do prípravy dám všetko," povedal. Špekuláciám je teda aspoň dočasne koniec. Môže začať nová diskusia, o tom, kto bude mať na svojom pleci prehodený opasok z kategórie do 84 kilogramov po vzájomnom meraní síl medzi Vémolom a Ďatelinkom.